У Нова-Свянцянах Георгій працуе канторшчыкам службовага руху дарожна-чыгуначнага транспарта. А з 1931 года ён пераехаў у Ваўкавыск. За палякамі Пех, як сцвярджае ваўкавыскі краязнаўца Мікалай Быхаўцаў, працягваў вучобу ў Віленскай тэхнічнай школе (але ў сваіх аўтабіяграфіях пра яе Пех не згадвае. — С.Ч.), скончыўшы яе з адзнакай. Як выдатнага спецыяліста, яго накіроўвалі на працу ў Беласток. Там малады, высокі і прыгожы Георгій знаёміцца з Аляксандрай Чапчук, якая працавала на прадзільнай фабрыцы. Маладыя людзі бяруць шлюб. У хуткім часе спецыяліста запрасілі ў Ваўкавыск, куды ён з жонкай і паехаў. Пазней ў горад прыехалі яго маці з братамі.